കുമാരപിള്ള കമ്മിഷന് ഫീസാനുകൂല്യം ലഭിക്കുന്നില്ലെന്ന് പരാതി കോട്ടയം: കുമാരപിള്ള കമ്മിഷന് റിപ്പോര്ട്ട് അനുസരിച്ചുള്ള ഫീസാനുകൂല്യം ഒരു വിഭാഗം വിദ്യാര്ഥികള്ക്ക് ഇല്ലാതായിട്ട് രണ്ടു വര്ഷം. പട്ടികജാതിപട്ടിക വകുപ്പ് ഇറക്കിയ ഉത്തരവിനെത്തുടര്ന്നാണു എയ്ഡഡ് ഹയര് സെക്കന്ഡറി, വൊക്കേഷണല് ഹയര് സെക്കന്ഡറി, എയ്ഡഡ് ആര്ട്സ് ആന്ഡ് സയന്സ് കോളജുകള്, എയ്ഡഡ് പ്രഫഷണല് കോളജുകള് എന്നിവയില് പഠിക്കുന്ന കമ്മ്യൂണിറ്റി മെറിറ്റ്, മാനേജ്മെന്റ് ക്വോട്ടയിലെ വിദ്യാര്ഥികള്ക്കുള്ള ഫീസ് ആനുകുല്യം പൂര്ണമായും ഇല്ലാതായത്.2017ല് അഡ്മിഷന് ലഭിച്ച വിദ്യാര്ഥികള്ക്ക് ഫീസാനുകൂല്യം ലഭിച്ചിരുന്നു. വാര്ഷിക വരുമാനം ഒരു ലക്ഷം രൂപയില് താഴെ മാത്രമുള്ള കുടുംബങ്ങളില് നിന്നുള്ള എല്ലാ വിദ്യാര്ഥികള്ക്കും ജാതിമത വ്യത്യാസമില്ലാതെ ഫീസാനുകൂല്യം ലഭിക്കുന്നതാണ് ഇഗ്രാന്റ് എന്നറിയപ്പെടുന്ന ആനുകൂല്യം. ഉന്നത വിദ്യാഭ്യാസം നടത്തുന്ന വിദ്യാര്ഥികള്ക്കു പോലും ബാധകമായ ആനുകൂല്യമാണു ഒറ്റ ഉത്തരവിലൂടെ പട്ടികജാതിപട്ടികവര്ഗ വികസനവകുപ്പ് ഇല്ലാതാക്കിയതെന്നു വിദ്യാര്ഥികള് ആരോപിക്കുന്നു.എയ്ഡഡ് കോളജുകളിലെ മാനേജ്മെന്റ് സീറ്റുകള് ഒഴിച്ചുള്ള മറ്റെല്ലാ സീറ്റുകളിലേക്കും അതാതു സര്വകലാശാലകളാണ് അഡ്മിഷന് മെമ്മോ നല്കുന്നത്. 40 മെറിറ്റ്, 20 എസ്.സിഎസ്.ടി, 20 കമ്മ്യൂണിറ്റി മെരിറ്റ്, 20 മാനേജ്മെന്റ് എന്ന രീതിയിലാണ് പ്രവേശനം. ആദ്യ മൂന്നു കാറ്റഗറിയിലേയും പ്രവേശന ലിസ്റ്റ് തയാറാക്കുന്നതു സര്വകലാശാലകളാണെങ്കിലും അതില് പെടുന്ന കമ്മ്യൂണിറ്റി മെറിറ്റ് വിദ്യാര്ഥികള്ക്ക് ആനുകുല്യം നിഷേധിക്കപ്പെടുകയാണ്. പ്രശ്ന പരിഹാരത്തിനു മുഖ്യമന്ത്രിക്കു നിവേദനം നല്കി കാത്തിരിക്കുകയാണു വിദ്യാര്ഥികള്.